มาเช็ก CG Rating กัน
จะซื้อหุ้นกู้ต้องดูเครดิตเรตติ้ง ซื้อกองทุนรวมให้ดู Fund Rating ส่วนถ้าเป็นหุ้นก็ต้อง CG Rating ค่ะ ทุกวันนี้นักลงทุนสามารถดู CG Rating ของหุ้นแต่ละตัวได้ในบทวิเคราะห์หลักทรัพย์ที่ออกโดยบริษัทหลักทรัพย์ อันเป็นความร่วมมือของบริษัทหลักทรัพย์ที่เห็นความสำคัญของการกำกับดูแลกิจการ (CG) ที่ดีของบริษัทจดทะเบียน ซึ่งเป็นข้อมูลที่นักลงทุนควรรู้ก่อนตัดสินใจลงทุนในหุ้นค่ะ
29 ต.ค. 2565

จะซื้อหุ้นกู้ต้องดูเครดิตเรตติ้ง ซื้อกองทุนรวมให้ดู Fund Rating ส่วนถ้าเป็นหุ้นก็ต้อง CG Rating ค่ะ ทุกวันนี้นักลงทุนสามารถดู CG Rating ของหุ้นแต่ละตัวได้ในบทวิเคราะห์หลักทรัพย์ที่ออกโดยบริษัทหลักทรัพย์ อันเป็นความร่วมมือของบริษัทหลักทรัพย์ที่เห็นความสำคัญของการกำกับดูแลกิจการ (CG) ที่ดีของบริษัทจดทะเบียน ซึ่งเป็นข้อมูลที่นักลงทุนควรรู้ก่อนตัดสินใจลงทุนในหุ้นค่ะ
CG Rating เป็นคำเรียกง่ายๆ ของโครงการการกำกับดูแลกิจการบริษัทจดทะเบียน ซึ่งมีการออกรายงานการกำกับดูแลกิจการบริษัทจดทะเบียนเป็นประจำทุกปี โดยสมาคมส่งเสริมสถาบันกรรมการบริษัทไทย (IOD) ทำหน้าที่ประเมิน CG ของบริษัทจดทะเบียนทุกแห่ง ด้วยหลักเกณฑ์ 148 ข้อ แบ่งเป็น 5 หมวด คือ สิทธิของผู้ถือหุ้น การปฏิบัติที่เท่าเทียมกันต่อผู้ถือหุ้น บทบาทของผู้มีส่วนได้เสีย การเปิดเผยข้อมูลและความโปร่งใส และความรับผิดชอบของคณะกรรมการ ซึ่ง IOD ประเมินจากข้อมูลที่บริษัทจดทะเบียนเปิดเผยไว้ต่อสาธารณะ เช่น รายงานประจำปีของบริษัท แบบรายงานข้อมูลประจำปี (561) หนังสือนัดประชุมและรายงานการประชุมผู้ถือหุ้น และเว็บไซต์ของบริษัท
CG Rating แสดงเป็นสัญลักษณ์รูปสามเหลี่ยมสีฟ้า ที่มักเรียกกันว่า “ดาว” สูงสุดคือ 5 ดาว ได้แก่บริษัทที่ได้คะแนนระดับดีเลิศ 4 ดาว คือ ดีมาก และ 3 ดาว คือ ดี ส่วนบริษัทที่ได้คะแนนต่ำกว่านั้น จะไม่มีการเปิดเผย จำนวนดาวนี้ช่วยให้นักลงทุนพอจะคาดการณ์เกี่ยวกับ CG ของบริษัทแต่ละแห่งได้ เพราะอย่างที่ทราบกันดีว่า บริษัทที่มีการกำกับดูแลกิจการไม่ดี หรือ CG แย่ มักส่งผลต่อฐานะของบริษัทและราคาหุ้น เช่น กรรมการขาดการดูแลติดตามงานทำให้ผู้บริหารมีช่องทางยักยอกทรัพย์สินของบริษัท ผู้ถือหุ้นรายย่อยไม่ได้รับความเป็นธรรม ผู้ถือหุ้นไม่ได้รับข้อมูลที่ชัดเจน ทันเวลา เมื่อเกิดเหตุการณ์ที่มีผลกระทบต่อบริษัท ซึ่งเหตุการณ์เหล่านี้มีแต่ทำให้ราคาหุ้นดิ่งลง โดยผู้ที่ทำบทบาทสำคัญที่จะทำให้ CG ของบริษัทน่าเชื่อถือคือ คณะกรรมการของบริษัท เนื่องจากเป็นผู้ควบคุมดูแลการทำงานของผู้บริหารให้ถูกกฎหมาย มีจริยธรรม คำนึงถึงผู้มีส่วนได้เสีย และผู้ถือหุ้นเป็นสำคัญ
ในระดับภูมิภาค ASEAN มีการประเมิน CG ของบริษัทจดทะเบียนในตลาดหลักทรัพย์ของประเทศในกลุ่มร่วมกัน เรียกว่า ASEAN CG Scorecard เพื่อที่จะวัดว่าหากประเมิน CG ของบริษัทจดทะเบียนด้วยเกณฑ์ที่เป็นมาตรฐานสากลแล้ว แต่ละประเทศมีบริษัทจดทะเบียนที่ได้รับคะแนนสูงหรือต่ำอย่างไร และต้องปรับปรุงเรื่องใดบ้าง ซึ่ง ก.ล.ต.ไทยในฐานะสมาชิก ก.ล.ต.อาเซียน ได้ร่วมโครงการนี้ด้วย โดยมี IOD เป็นผู้เชี่ยวชาญของไทยในการร่วมกำหนดเกณฑ์กับผู้เชี่ยวชาญของประเทศอื่น และทำหน้าที่ประเมินบริษัทจดทะเบียนไทยด้วย ซึ่งคาดว่าจะประกาศผลให้ทราบกันในเร็วๆ นี้ค่ะ
จะเห็นได้ว่า CG Rating เป็นปัจจัยสำคัญหนึ่งที่นักลงทุนต้องมองหาและใช้ประโยชน์ แทนที่เราจะต้องศึกษาและเก็บข้อมูลเองทีละบริษัท การใช้ CG Rating ที่เปิดเผยไว้ในบทวิเคราะห์หลักทรัพย์ช่วยให้ประหยัดเวลาและสามารถเปรียบเทียบระหว่างบริษัทได้ง่ายด้วยค่ะ